Nové upravené znenie

Návrh

Zákon

z ...................2006

o transformácii Špecializovaného liečebného ústavu  Marína, štátneho podniku

	Národná rada Slovenskej republiky sa uzniesla na tomto zákone:

Čl. I

§ 1
Predmet 

	Tento zákon ustanovuje podmienky transformácie Špecializovaného liečebného ústavu Marína, štátneho podniku (ďalej len „štátny podnik“) so sídlom Kováčová na Špecializovaný liečebný ústav Marína, akciová spoločnosť (ďalej len „akciová spoločnosť“). Na ten účel upravuje zrušenie štátneho podniku a spôsob založenia, postavenie a právne pomery akciovej spoločnosti.

§ 2
Zrušenie štátneho podniku

(1) Štátny podnik zruší rozhodnutím Ministerstvo zdravotníctva Slovenskej republiky (ďalej len „ministerstvo“) bez likvidácie ku dňu predchádzajúcemu dňu vzniku akciovej spoločnosti.

(2) Na rozhodnutie ministerstva podľa predchádzajúceho odseku sa nevzťahujú všeobecné predpisy o správnom konaní.) Toto rozhodnutie nepodlieha preskúmaniu súdom.

§ 3
Založenie akciovej spoločnosti

(1)	Akciová spoločnosť sa zakladá za účelom poskytovania zdravotnej starostlivosti podľa
osobitného predpisu.) 

(2)	Zakladateľom akciovej spoločnosti je štát. V jeho mene koná ministerstvo. Ministerstvo založí  akciovú spoločnosť so 100 percentnou účasťou štátu. Výkon práv a povinností akcionára vykonáva ministerstvo.

§ 4
Predmet vkladu

            Na založenie akciovej spoločnosti sa použije podnik) štátneho podniku. Súhlas podľa osobitného predpisu) sa nevyžaduje

§ 5
Určenie hodnoty nepeňažného vkladu

(1) Hodnota nepeňažného vkladu do akciovej spoločnosti sa určí znaleckým posudkom  vypracovaným ku dňu založenia akciovej spoločnosti ako všeobecná  hodnota vkladaného majetku podľa vykonávacieho predpisu.) 

(2) Hodnota nepeňažného vkladu do akciovej spoločnosti určená podľa odseku 1 je peňažným vyjadrením súčtu hodnoty vkladu do jej základného imania a hodnoty rezervného fondu vytvoreného dňom jej vzniku vo výške podľa § 8 ods. 1. 

§ 6
Prechod vlastníckeho práva

 (1) Vlastnícke právo k nepeňažnému vkladu prechádza na akciovú spoločnosť dňom jej    vzniku. Podkladom na vykonanie záznamu o prechode vlastníckych práv k nehnuteľnostiam v katastri nehnuteľností je súpis nehnuteľností,) ktorý tvorí prílohu k zakladateľskej listine.

(2) Návrh na vykonanie záznamu podá príslušnej správe katastra akciová spoločnosť; jeho prílohou okrem náležitostí uvedených v osobitnom predpise) je zakladateľská listina akciovej spoločnosti obsahujúca súpis nehnuteľností, ktoré sú súčasťou nepeňažného vkladu.

(3) Po vzniku akciovej spoločnosti je ministerstvo povinné bez zbytočného odkladu     odovzdať a akciová spoločnosť je povinná prevziať majetok, súpis záväzkov, práv a povinností, tvoriacich nepeňažný vklad. O odovzdaní a prevzatí sa spíše zápisnica, podpísaná ministerstvom a akciovou spoločnosťou. 

§ 7
Základné imanie

	Základné imanie akciovej spoločnosti pri jej vzniku tvorí hodnota nepeňažného vkladu znížená o hodnotu rezervného fondu. 

§ 8 
Rezervný fond

(1)	Akciová spoločnosť pri svojom vzniku vytvára rezervný fond vo výške najmenej päť percent z hodnoty nepeňažného vkladu.

(2)	Rezervný  fond  je akciová spoločnosť povinná každoročne dopĺňať o sumu vo výške päť percent z čistého zisku, vyčísleného v riadnej účtovnej závierke, až do dosiahnutia výšky rezervného fondu vo výške 20 percent základného imania.

§ 9
Akcie

(1)	Akcie akciovej spoločnosti znejú na meno a majú podobu zaknihovaného cenného popiera.

(2)	Počet akcií a ich menovitú hodnotu určí zakladateľ v zakladateľskej listine akciovej spoločnosti.

§ 10
Predmet podnikania

(1) Predmetom podnikania akciovej spoločnosti je poskytovanie kúpeľnej starostlivosti poskytovanej v prírodných liečebných kúpeľoch;) tento predmet podnikania nemožno zmeniť ani rozhodnutím valného zhromaždenia.

(2) Akciová spoločnosť môže  podnikať v  rozsahu činností, ktoré vykonával štátny podnik ku dňu založenia akciovej spoločnosti po dobu 18 mesiacov odo  dňa  jej  vzniku.  Po uplynutí  tejto  doby  môže akciová spoločnosť vykonávať tieto činnosti len na  základe povolenia podľa osobitného predpisu.2)

(3) K návrhu na zápis akciovej spoločnosti do obchodného registra sa prikladá doklad o oprávnení na podnikanie štátneho podniku ako právneho predchodcu akciovej spoločnosti. 

Spoločné ustanovenia
§ 11

	Práva a povinnosti  z pracovnoprávnych vzťahov   prechádzajú zo štátneho podniku na akciovú spoločnosť dňom jej vzniku.) 

§ 12

	V obchodnom registri sa vykoná výmaz zrušeného štátneho podniku a zápis akciovej spoločnosti podľa tohto zákona k tomu istému dňu.

§ 13

(1)  Založenie, vznik, postavenie a právne pomery akciovej spoločnosti, neupravené týmto zákonom, sa spravujú príslušnými ustanoveniami Obchodného zákonníka okrem § 58 ods. 1, § 59 ods. 2 tretia, štvrtá a piata veta a ods. 5, § 60, § 217 ods. 1, § 477 ods. 3 časť vety za čiarkou a ods. 4, § 478, 483 ods. 3. 
  
(2)  Na transformáciu štátneho podniku na akciovú spoločnosť podľa tohto zákona sa nevzťahuje zákon č. 92/1991 Zb. o podmienkach prevodu majetku štátu na iné osoby v znení neskorších predpisov.

§ 14

	Na prevod majetkovej účasti štátu na podnikaní akciovej spoločnosti sa vzťahuje osobitný zákon.) 

Čl. II
Účinnosť

	Tento zákon nadobúda účinnosť 1. júla 2006.